PMIndiaData/PMIndiaSum huggingface dataset:
प्रधानमंत्री 1965 के युद्ध की स्मृति में आयोजित प्रदर्शनी 'शौर्यांजलि' देखने पहुंचे

प्रधानमंत्री श्री नरेन्द्र मोदी आज 1965 के युद्ध की स्वर्ण जयंती के अवसर पर राजपथ लॉन्स, नई दिल्ली में आयोजित स्मृति प्रदर्शनी “शौर्यांजलि” देखने पहुंचे। इस प्रदर्शनी में देश की सीमाओं की रक्षा करने वाले भारतीय सशस्त्र सेनाओं के कर्मियों की अदम्य वीरता, साहस और बलिदान को दर्शाया गया है। प्रधानमंत्री ने प्रदर्शनी तथा विभिन्न क्षेत्रों में हुईं लड़ाइयों के युद्ध दृश्यों के पुनः सृजनों को भी देखा। उन्होंने 1965 के युद्ध के कुछ पुराने योद्धाओं से भी मुलाकात की। इस अवसर पर सेना, नौसेना और वायु सेना प्रमुख और कई वरिष्ठ केंद्रीय मंत्री भी उपस्थित थे। प्रधानमंत्री ने बाद में ट्वीट कर अपने संदेश में कहा, “1965 के युद्ध के दौरान हमारे सशस्त्र बलों की वीरता, साहस और बलिदान को प्रत्येक भारतीय सदैव याद रखेगा। हमें उन पर गर्व है।”
मंत्रिमंडल ने नागरिक व व्यावसायिक मामलों में भारत और मोरक्को के बीच परस्पर कानूनी सहायता पर समझौते को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने नागरिक व व्यावसायिक मामलों में भारत और मोरक्को के बीच परस्पर कानूनी सहायता पर समझौते को मंजूरी दी है। विशेषताएं- सम्मन और अन्य न्यायिक दस्तावेजों या प्रक्रियाओं की तामील सिविल मामलों में साक्ष्य प्राप्त करना दस्तावेजों, रिकार्डिंग की प्रस्तुति, पहचान या परीक्षण सिविल मामलों में साक्ष्य प्राप्त करने के लिए अनुनय-प्रपत्र का कार्यान्वयन, और मध्यस्थता फैसलों की पहचान और इनका कार्यान्वयन लाभ : यह समझौता दोनों ही देशों के नागरिकों के लिए फायदेमंद साबित होगा। यह समझौता परस्पर मित्रता और सिविल व व्यावसायिक मामलों में प्रभावी सहयोग से संबंधित दोनों देशों की आकांक्षाओं को पूरा करेगा और यही इस समझौते की भावना, मूलभाव और भाषा है। भारत और मोरक्को के बीच यह समझौता सम्मन, न्यायिक दस्तावेज, अनुनय-प्रपत्र तथा मध्यस्थता फैसलों एवं न्यायिक फैसलों के कार्यान्वयन की तामील में आपसी सहयोग को बढ़ाएगा। पृष्ठभूमि : स्वतंत्रतापूर्व के समय से भारत और अफ्रीकी देशों के बीच संबंध रहे हैं। भारत और मोरक्को के बीच सौहार्दपूर्ण और मैत्रीपूर्ण संबंध रहे हैं। समय के साथ परस्पर संबंध और भी मजबूत हुए हैं। दोनों देश गुटनिरपेक्ष आंदोलन के हिस्सा रहे हैं। संयुक्त राष्ट्र में भारत ने मोरक्को की आजादी तथा मोरक्को स्वतंत्रता आंदोलन का समर्थन किया था। भारत ने 20 जून, 1956 को मोरक्को को मान्यता दी थी और 1957 में संबंध स्थापित किये थे। भारत मोरक्को के साथ परस्पर सहयोग बढ़ाने की आवश्यकता में विश्वास रखता है और सिविल तथा व्यावसायिक मामलों में दोनों देशों के बीच आपसी संबंधों को विस्तार देने पर बल देता है।
प्रधानमंत्री ने ओडिशा के अम्‍फान तूफान से प्रभावित इलाकों का हवाई सर्वेक्षण किया; 500 करोड़ रुपये की वित्‍तीय सहायता घोषित की

प्रधानमंत्री श्री नरेन्‍द्र मोदी ने चक्रवात अम्फान से उत्‍पन्‍न स्थिति का जायजा लेने के लिए आज ओडिशा का दौरा किया। उनके साथ केन्‍द्रीय मंत्री श्री धर्मेन्द्र प्रधान, केन्‍द्रीय राज्य मंत्री श्री बाबुल सुप्रियो, श्री प्रताप चन्द्र सारंगी और सुश्री देबाश्री चौधरी भी थी। प्रधान मंत्री ने चक्रवात के प्रभाव का आकलन करने के लिए ओडिशा के राज्यपाल, श्री गणेशी लाल, और मुख्यमंत्री श्री नवीन पटनायक के साथ भद्रक और बालासोर का हवाई सर्वेक्षण किया। हवाई सर्वेक्षण के बाद, प्रधानमंत्री ने स्थिति की समीक्षा करने के लिए राज्य और केन्‍द्र सरकार के वरिष्‍ठ अधिकारियों के साथ भुवनेश्वर में एक बैठक की अध्यक्षता की। उन्होंने ओडिशा राज्य को 500 करोड़ रुपये की वित्तीय सहायता देने की घोषणा की। एक अंतर-मंत्रालयी केन्‍द्रीय दल नुकसान का आकलन करेगा। प्रधानमंत्री ने आश्‍वासन दिया कि इस कठिन समय पर केन्‍द्र सरकार राज्‍य सरकारों के साथ कंधे से कंधा मिलाकर काम करेगी और तूफान प्रभावित इलाकों में पुनरूद्धार और बुनियादी ढांचे के निर्माण के लिए हर संभव सहायता देगी। प्रधानमंत्री ने ओडिशा के लोगों के साथ एकजुटता व्‍यक्‍त करते हुए तूफान में लोगों के मारे जाने पर गहरा दुख व्‍यक्‍त किया। उन्‍होंने मृतकों के परिजनों को 2-2 लाख रुपये और तूफान में गंभीर रूप से घायलों को 50,000 रुपये की अनुग्रह राशि देने की घोषणा की।
प्रधानमंत्री के इंडोनेशिया के असेह प्रांत में आए भुकंप में मारे गए लोगों के प्रति शोक जताया

प्रधानमंत्री श्री नरेन्‍द्र मोदी ने इंडोनेशिया के असेह प्रांत में आए भुकंप में मारे गए लोगों के प्रति शोक व्‍यक्‍त किया है। अपने संदेश में प्रधानमंत्री ने कहा : ‘आज आई आपदा में असेह को लोगों के प्रति हमारी संवेदना एवं प्रार्थनाएं। भारत उन्‍हें प्रत्‍येक मदद देने के लिए तैयार है।’
प्रधानमंत्री ने राज्‍य में बाढ़ की स्थिति के बारे में बिहार के मुख्‍यमंत्री से बात की : बिहार सरकार को सभी संभव सहायता का आश्‍वासन

प्रधानमंत्री श्री नरेन्‍द्र मोदी ने राज्‍य के कुछ हिस्‍सों में आई बाढ़ की स्थिति के बारे में बिहार के मुख्‍यमंत्री श्री नीतीश कुमार से बात की है। प्रधानमंत्री ने ट्वीट में कहा कि बाढ़ के हालात पर काबू पाने के लिए केन्‍द्र सरकार ने बिहार सरकार को सभी संभव सहायता का आश्‍वासन दिया है साथ ही स्थिति पर बारीकी से नजर रखी जा रही है। प्रधानमंत्री ने कहा कि ‘बिहार के विभिन्‍न हिस्‍सों में आई बाढ़ से प्रभावित लोगों के साथ मेरी सहानुभूति है। हालात पर बारीकी से नजर रखी जा रही है। केन्‍द्र ने बाढ़ की स्थिति से निपटने के लिए बिहार सरकार को हर संभव सहायता का आश्‍वासन दिया है। राहत और बचाव कार्य के लिए एनडीआरएफ का दल बिहार में हैं।’
प्रधानमंत्री ने सुप्रसिद्ध हॉकी खिलाड़ी मेजर ध्‍यानचंद को श्रद्धांजलि अर्पित की एवं पुरस्‍कार प्राप्‍त करने वाले खिलाडि़यों को बधाई दी

प्रधान मंत्री श्री नरेंद्र मोदी ने राष्‍ट्रीय खेल दिवस पर सुप्रसिद्ध हॉकी खिलाड़ी मेजर ध्‍यानचंद को श्रद्धांजलि अर्पित की। राष्‍ट्रीय खेल दिवस पर सुप्रसिद्ध हॉकी खिलाड़ी मेजर ध्यानचंद को हमारी श्रद्धांजलि। खेल के प्रति उनका दृढ़ निश्‍चय तथा समर्पण सदैव प्रेरणा देता रहा है। हम अपने खिलाड़ियों तथा महिलाओं को सलाम करते हैं जो खेल के मैदान में अपने अनुकरणीय प्रदर्शऩ से तिरंगे का मान बढ़ा रहे हैं। आज विभिन्न राष्ट्रीय खेल पुरस्कार प्राप्त करने वाले खिलाड़ियों को बधाई। प्रधान मंत्री ने कहा कि ‘भारत को उन पर गर्व है।’
प्रधानमंत्री ने नोबेल शांति पुरस्‍कार के विजेताओं कैलाश सत्‍यार्थी और मलाला यूसुफजई को बधाई दी

नॉर्वे की राजधानी ओस्‍लो में आयोजित नोबेल शांति पुरस्‍कार वितरण समारोह के मद्देनजर प्रधानमंत्री श्री नरेन्‍द्र मोदी ने पुरस्‍कार विजेताओं को बधाई दी है। प्रधानमंत्री ने कहा, ”समूचा राष्‍ट्र ओस्‍लो में आयोजित इस समारोह को असीम हर्ष एवं गर्व के साथ देख रहा है। कैलाश सत्‍यार्थी को बधाई हो! मैं उत्‍कृ‍ष्‍ट उपलब्धि के लिए मलाला यूसुफजई को भी बधाई देता हूं।”
मंत्रिमंडल को भारत और संयुक्‍त अरब अमीरात के बीच रेल क्षेत्र में तकनीकी सहयोग पर समझौता ज्ञापन से अवगत कराया गया

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल को संयुक्‍त अरब अमीरात की फैडरल ट्रांसपोर्ट ऑथोरिटी-भूमि और समुद्र के साथ रेल क्षेत्र में हुए तकनीकी सहयोग समझौता ज्ञापन से अवगत कराया गया। समझौता ज्ञापन पर 10 फरवरी, 2018 को हस्‍ताक्षर किये गये थे। समझौता ज्ञापन से निम्‍नलिखित क्षेत्रों में तकनीकी सहयोग हो सकेगा:- नियंत्रण, सुरक्षा और दुर्घटनाओं की तकनीकी जांच। स्‍टेशन का पुनर्विकास। लोकोमोटिव, कोच और वैगन; और भागीदारों द्वारा संयुक्‍त रूप से पहचाना गया कोई अन्‍य क्षेत्र। लाभ समझौता ज्ञापन से भारतीय रेलवे को रेल क्षेत्र में नवीनतम विकास और जानकारी को बांटने तथा उसके बारे में बातचीत करने के लिए एक मंच मिलेगा। समझौता ज्ञापन से जानकारी का सरलता से आदान-प्रदान हो सकेगा, विशेषज्ञों की बैठकें हो सकेंगी, सेमिनार तकनीकी यात्राएं तथा संयुक्‍त रूप से मंजूर सहयोग की परियोजनाओं का कार्यान्‍वयन हो सकेगा। पृष्ठभूमि रेल मंत्रालय ने रेल क्षेत्र में तकनीकी सहयोग के लिए विभिन्‍न विदेशी सरकारों और राष्‍ट्रीय रेलवे के साथ समझौता ज्ञापनों पर हस्‍ताक्षर किये है। अन्‍य क्षेत्रों के अलावा सहयोग के पहचाने गये क्षेत्रों में हाई स्‍पीड गलियारा (कॉरिडोर), वर्तमान रूटों की स्‍पीड में वृद्धि, विश्‍व स्‍तर के स्‍टेशनों का विकास, भारी ढुलाई कार्यों और रेल बुनियादी ढांचे का आधुनिकीकरण शामिल हैं। रेलवे की टेक्‍नोलॉजी और कार्यों के क्षेत्रों में हुए विकास संबंधी सूचना के आदान-प्रदान, जानकारी को बांटने, तकनीकी यात्राओं, प्रशिक्षण और सेमिनारों तथा आपसी हित से जुड़े क्षेत्रों में कार्यशालाओं का आयोजन करके सहयोग को हासिल किया जा सकता है।
प्रधानमंत्री ने राज्य स्थापना दिवस के अवसर पर त्रिपुरा के लोगों को शुभकामनाएं दी

प्रधानमंत्री श्री नरेन्द्र मोदी ने राज्य स्थापना दिवस के अवसर पर त्रिपुरा के लोगों को शुभकामनाएं दी है। प्रधानमंत्री ने कहा, ‘त्रिपुरा के लोगों को राज्य स्थापना दिवस की शुभकामनाएं। एक वर्ष से भी कम समय में राज्य ने उल्लेखनीय प्रगति की है। लोगों की क्षमता से उनकी आकांक्षाएं रिकॉर्ड गति से पूरी हो रही हैं। मैं कामना करता हूं कि आने वाले वर्षों में यह भावना और सशक्त हो।’
प्रधानमंत्री ने महापरिनिर्वाण दिवस पर डॉ. बाबासाहेब अंबेडकर को श्रद्धांजलि अर्पित की

प्रधानमंत्री श्री नरेन्द्र मोदी ने महापरिनिर्वाण दिवस पर डॉ. बाबासाहेब अंबेडकर को श्रद्धांजलि अर्पित की है और देश के लिए उनकी अनुकरणीय सेवा को याद किया है। एक ट्वीट में प्रधानमंत्री ने कहा; "महापरिनिर्वाण दिवस पर, मैं डॉ. बाबासाहेब अंबेडकर को श्रद्धांजलि अर्पित करता हूं और हमारे राष्ट्र के लिए उनकी अनुकरणीय सेवा को याद करता हूं। उनके संघर्षों ने लाखों लोगों को आशान्वित किया और भारत को इतना व्यापक संविधान देने के उनके प्रयासों को कभी भुलाया नहीं जा सकता है।"
केन्‍द्रीय होम्‍योपैथी परिषद (संशेाधन) अध्‍यादेश 2019 को मंत्रिमंडल की मंजूरी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने केन्‍द्रीय होम्‍योपैथी परिषद (संशोधन) अध्‍यादेश, 2019 के मसौदे को मंजूरी दे दी है। इसके तहत केन्‍द्रीय परिषद के पुनर्गठन की अवधि मौजूदा एक वर्ष से बढ़ाकर दो वर्ष करने की व्‍यवस्‍था है ताकि केन्द्रीय परिषद का कामकाज चलाने के लिए संचालन मंडल का अधिकार और कार्यकाल 17 मई, 2019 से एक वर्ष के लिए और बढ़ाया जा सके।
प्रधानमंत्री 24 दिसंबर को श्री स्वामीनारायण गुरुकुल राजकोट संस्थान के 75वें अमृत महोत्सव को संबोधित करेंगे

प्रधानमंत्री श्री नरेन्द्र मोदी 24 दिसंबर, 2022 को प्रातः 11 बजे श्री स्वामीनारायण गुरुकुल राजकोट संस्थान के 75वें अमृत महोत्सव को वीडियो कॉन्फ्रेंसिंग के माध्यम से संबोधित करेंगे। श्री स्वामीनारायण गुरुकुल राजकोट संस्थान की स्थापना वर्ष 1948 में गुरुदेव शास्त्रीजी महाराज श्री धर्मजीवनदासजी स्वामी द्वारा राजकोट में की गई थी। इस संस्थान का काफी विस्तार हुआ है और वर्तमान में इस संस्थान की पूरे विश्व में 40 से अधिक शाखाएँ हैं, जो 25,000 से अधिक छात्रों को स्कूल, स्नातक और स्नातकोत्तर शिक्षा की सुविधाएँ उपलब्ध करा रही हैं।
केंद्र सरकार के कर्मचारियों को महंगाई भत्‍ते की अतिरिक्‍त किस्‍त जारी किए जाने तथा पेंशनयाफ्ताओं को महंगाई राहत को मंजूरी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने आज केंद्र सरकार के कर्मचारियों को महंगाई भत्‍ते (डीए) की अतिरिक्‍त किस्‍त जारी किए जाने तथा पेंशनयाफ्ताओं को महंगाई राहत (डीआर) 1-1-2016 से दिए जाने को मंजूरी दे दी। यह मूल्‍य वृद्धि की क्षतिपूर्ति के लिए मूल वेतन/पेंशन के 119 प्रतिशत की वर्तमान दर की तुलना में 6 प्रतिशत के अधिक की वृद्धि का प्रतिनिधित्‍व करता है। इससे 50 लाख सरकारी कर्मचारियों एवं 58 लाख पेंशनयाफ्ताओं को लाभ पहुंचेगा। यह वृद्धि स्‍वीकृत फार्मूले के अनुरूप है जो कि 6ठे केंद्रीय वेतन आयोग (सीपीसी) की अनुशंसाओं पर आधारित है। महंगाई भत्‍ते एवं महंगाई राहत दोनों की वजह से वित्‍त वर्ष 2016-17 के दौरान (जनवरी,2016 से फरवरी,2017 तक के 14 महीनों की अवधि के लिए) सरकारी खजाने पर संयुक्‍त प्रभाव क्रमश: 6796.50 करोड़ रुपये सालाना एवं 7929.24 करोड़ रुपये का होगा।
प्रधानमंत्री ने मालदीव के 50 वें स्वतंत्रता दिवस पर वहां के लोगों को बधाई दी

प्रधानमंत्री श्री नरेन्‍द्र मोदी ने मालदीव के 50 वें स्वतंत्रता दिवस पर वहां के लोगों को बधाई दी है। प्रधानमंत्री ने अपने संदेश में कहा, “अपना 50 वां स्वतंत्रता दिवस मना रहे सभी मालदीव वासियों को शुभकामनाएं। हिन्द महासागर पड़ोसी देशों में मालदीव हमारा महत्वपूर्ण साझेदार है तथा भारत और मालदीव के सम्बंधों की नींव गहरी और मज़बूत है।”
प्रधानमंत्री ने जीसैट -18 के सफल प्रक्षेपण पर इसरो को बधाई दी

प्रधानमंत्री श्री नरेन्द्र मोदी ने भारत के संचार उपग्रह जीसैट -18 के सफल प्रक्षेपण पर इसरो को बधाई दी है। प्रधानमंत्री ने कहा, “सफलतापूर्वक संचार उपग्रह जीसैट -18 लांच करने के लिए इसरो को बधाई, । यह हमारे अंतरिक्ष कार्यक्रम के लिए एक और मील का पत्थर है।”
भारतीय उर्वरक निगम लिमिटेड के सिंद्री संयंत्र को दोबारा शुरू करने को मंजूरी

प्रधानमंत्री श्री नरेन्द्र मोदी की अध्यक्षता में सम्पन्न केन्द्रीय मंत्रिमंडल की बैठक में भारतीय उर्वरक निगम लिमिटेड के बंद पड़े सिंद्री (झारखण्ड) संयंत्र को दोबारा शुरू करने को मंजूरी दी गई। इसके लिए 6000 करोड़ रुपए का निवेश रखा गया है। यह संयंत्र बंद पड़ा था और वर्ष 2002 से यहां कोई काम नहीं हो रहा था। इसके कारण संयंत्र और अन्य संबधित सुविधाओं का इस्तेमाल नहीं हो पा रहा था। यह उल्लेख महत्वपूर्ण है कि देश के पूर्वी भाग में नामरुप (असम) के दो छोटे संयंत्रों के अलावा कोई भी चालू यूरिया संयंत्र मौजूद नहीं था। देश में यूरिया की वार्षिक खपत लगभग 310 लाख मीट्रिक टन है। इसमें से 230 लाख मीट्रिक टन देश में उत्पादित किया जाता है और शेष आयात किया जाता है। घरेलू यूरिया उत्पादन बढ़ाने के लिए सरकार ने इसके पहले भारतीय उर्वरक निगम लिमिटेड के तलचर (ओडिशा) और रामागुण्डम (तेलंगाना) संयंत्रों को दोबारा शुरू करने की मंजूरी दी थी। सिंद्री संयंत्र को बोली आधारित प्रक्रिया द्वारा दोबारा शुरू किया जाएगा। सिंद्री में नया संयंत्र बनाए जाने से बिहार, पश्चिम बंगाल और झारखण्ड में यूरिया की बढ़ती मांग को पूरा करने में सहायता मिलेगी। इस कदम से पश्चिमी और मध्य क्षेत्रों से लंबे यातायात के जरिए यूरिया की आपूर्ति का दबाव कम होगा और सरकार द्वारा दी जाने वाली सब्सिडी की बचत होगी। इसके अलावा क्षेत्र के आर्थिक विकास में तेजी आएगी। क्षेत्रीय अर्थव्यवस्था के विकास के अलावा इस संयंत्र से 500 प्रत्यक्ष और 3000 अप्रत्यक्ष रोजगार अवसर पैदा होंगे। इसके पहले आर्थिक मामलों की मंत्रिमंडल समिति (सीसीईए) ने यूरिया क्षेत्र के लिए संयोजन आधार पर गैस आपूर्ति को मंजूरी दी थी। इससे संयंत्र को गैस संयोजित मूल्य पर प्राप्त होगी और यूरिया संयंत्र विश्व पैमाने पर प्रतिस्पर्धा करने के योग्य होंगे।
प्रधानमंत्री ने न्यायमूर्ति दलवीर भंडारी को अंतरराष्ट्रीय न्यायालय में पुन: निर्वाचित होने पर बधाई दी

प्रधानमंत्री श्री नरेन्द्र मोदी ने न्यायमूर्ति दलवीर भंडारी को उन्हें अंतरराष्ट्रीय न्यायालय में पुन: निर्वाचित होने पर अपनी बधाई दी है। अपने संदेश में उन्होंने कहा, ‘मैं न्यायमूर्ति दलवीर भंडारी को अंतरराष्ट्रीय न्यायालय में पुन: निर्वाचित होने पर बधाई देता हूँ। विदेश मंत्री श्रीमती सुषमा स्वराज और विदेश मंत्रालय एवं राजनयिक मिशनों में कार्यरत उनकी संपूर्ण टीम को उनके अनथक प्रयासों के लिए बधाई, जिसके चलते अंतरराष्ट्रीय न्यायालय में भारत के न्यायमूर्ति का पुनर्निर्वाचन हो सका। हम संयुक्त राष्ट महासभा के साथ-साथ संयुक्त राष्ट्र सुरक्षा परिषद के सभी सदस्यों के प्रति अपनी कृतज्ञता प्रकट करते हैं, जिन्होंने भारत के प्रति अपना समर्थन और विश्वास प्रकट किया है।’
प्रधानमंत्री श्री नरेन्द्र मोदी और जापान के प्रधानमंत्री महामहिम योशिहिदे सुगा के बीच टेलीफोन पर बातचीत

प्रधानमंत्री श्री नरेंद्र मोदी ने आज जापान के प्रधानमंत्री महामहिम योशिहिदे सुगा के साथ फोन पर बातचीत की। दोनों नेताओं ने पिछले कुछ वर्षों में भारत और जापान के बीच विशेष रणनीतिक और वैश्विक साझेदारी में हुई सकारात्मक प्रगति पर संतोष व्यक्त किया, जो पारस्परिक विश्वास और साझा मूल्यों को प्रदर्शित करते हैं। उन्होंने इस बात की सराहना की कि कोविड-19 महामारी के बावजूद पिछले साल द्विपक्षीय आदान-प्रदान जारी रहा। उन्होंने हाल में कुशल श्रमिकों (एसएसडब्लू) पर सहयोग को लेकर हस्ताक्षर किए गए मेमोरैंडम का भी स्वागत किया और इसके जल्द क्रियान्वयन की बात की गई। प्रधानमंत्री मोदी ने मुंबई अहमदाबाद हाई स्पीड रेल (एमएएचएसआर) परियोजना को भारत-जापान द्विपक्षीय रणनीतिक साझेदारी का एक बेहतरीन उदाहरण बताया और इसके सफल कार्यान्वयन को लेकर अपनी प्रतिबद्धता व्यक्त की। दोनों नेताओं ने पारस्परिक हित के क्षेत्रीय और वैश्विक मुद्दों पर अपने विचार साझा किए और इस बात पर सहमति जताई कि दोनों देशों के बीच साझेदारी साझा चुनौतियों से निपटने में महत्वपूर्ण भूमिका निभा सकती है। इस संबंध में, उन्होंने इस बात पर जोर दिया कि ऑस्ट्रेलिया और अमेरिका जैसे एक समान सोच रखने वाले देशों के साथ उनका जुड़ाव क्वाड के रूप में है और इस बात पर सहमत हुए कि इन उपयोगी चर्चाओं को जारी रखना चाहिए। दोनों नेताओं ने उल्लेख किया कि 2022 में दोनों देशों के बीच राजनयिक संबंधों की स्थापना को 70 साल पूरे हो रहे हैं और इस बात पर सहमति जताई गई कि इस समारोह को धूमधाम से मनाया जाएगा। प्रधानमंत्री ने पीएम योशिहिदे सुगा को वार्षिक द्विपक्षीय शिखर सम्मेलन के लिए जल्द से जल्द भारत आने का निमंत्रण दिया।
प्रधानमंत्री सिक्किम और असम जाएंगे

प्रधानमंत्री श्री नरेन्‍द्र मोदी आज दो दिन की सिक्किम और असम यात्रा के लिए रवाना होंगे। दोपहर (18 जनवरी 2016) में गंगटोक पहुंचने के बाद वह एक आर्किड प्रदर्शनी और मौसमी फूलों की प्रदर्शनी देखने जाएंगे। प्रधानमंत्री गंगटोक में सत‍त् विकास, जैविक खेती और ईको टूरिज्‍म पर राज्‍यों के कृषि मंत्रियों के सम्‍मेलन में हिस्‍सा लेंगे। उनका सम्‍मेलन में दो घंटे से अधिक उपस्थित रहने का कार्यक्रम है। इस दौरान वह सभा को भी संबोधित करेंगे। प्रधानमंत्री गंगटोक में कल सुबह (19 जनवरी 2016) जैविक उत्‍पादों की एक प्रदर्शनी देखने जाएंगे और जैविक खेती करने वाले किसानों से बात करेंगे। इसके बाद श्री नरेन्‍द्र मोदी असम के लिए रवाना होंगे। प्रधानमंत्री आईआईआईटी गुवाहाटी के लिए नए भवन की आधारशिला रखेंगे और उत्‍तर पूर्व के आईआईटी, एनआईटी और केंद्रीय विश्‍वविद्यालयों के छात्रों को संबोधित करेंगे।
प्रधानमंत्री ने सामाजिक कार्यकर्ता एवं पद्म पुरस्कार से सम्मानित शांति देवी जी के निधन पर शोक व्यक्त किया

प्रधानमंत्री श्री नरेन्द्र मोदी ने प्रख्यात सामाजिक कार्यकर्ता एवं पद्म पुरस्कार से सम्मानित श्रीमती शांति देवी जी के निधन पर दु:ख व्यक्त किया है। अपने एक ट्वीट में, प्रधानमंत्री ने कहा: “शांति देवी जी को गरीबों और वंचितों की एक आवाज के रूप में याद किया जाएगा। उन्होंने कष्टों को दूर करने और एक स्वस्थ एवं न्यायपूर्ण समाज बनाने के लिए निस्वार्थ भाव से काम किया। उनके निधन से दुःख हुआ। मेरी संवेदनाएं उनके परिवार और अनगिनत प्रशंसकों के साथ हैं। ओम शांति।”
प्रधानमंत्री ने चित्र पुस्तक ‘राष्ट्रपति प्रणब मुखर्जी – एक स्टेट्समैन’ का विमोचन किया

प्रधानमंत्री नरेन्द्र मोदी ने आज राष्ट्रपति भवन में आयोजित एक कार्यक्रम में एक चित्र पुस्तक ‘प्रेसीडेंट प्रणब मुखर्जी – ए स्टेट्समैन यानी राष्ट्रपति प्रणब मुखर्जी – एक स्टेट्समैन’ का विमोचन किया। इस अवसर पर उन्होंने इस पुस्तक की पहली प्रति राष्ट्रपति को भेंट की। इस अवसर पर प्रधानमंत्री ने कहा कि उनके विचार में, एक समाज के तौर पर हम इतिहास को लेकर और अधिक सचेत हो सकते हैं और हमारे इतिहास के पहलुओं को बेहतर बनाए रख सकते हैं। उन्होंने कहा कि राष्ट्रपति का पद प्रोटोकॉल से कही ज्यादा होता है। इस किताब में दिए गए चित्रों के माध्यम से हम राष्ट्रपति से मानवीय पहलुओं को देख पाएंगे और हमें उन पर गर्व होगा। श्री नरेन्द्र मोदी ने कहा कि महात्मा गांधी की दो तस्वीरें, एक झाड़ू के साथ और दूसरी माइक्रोस्कोप की मदद से कुछ देखते हुए, उनके व्यक्तित्व के अलग-अलग पहलुओं को दर्शाती हैं। प्रधानमंत्री ने कहा कि समाचारपत्र एक नेता के कुछ पहलुओं को जरूर दिखाते हैं, लेकिन जो अखबार में प्रकाशित होता है, एक नेता के उससे कही अधिक पहलू होते हैं। उन्होंने कहा कि यह उनके लिए सम्मान की बात है कि उन्हें श्री प्रणब मुखर्जी के साथ काम करने का अवसर मिला। उनके अनुभव को याद करते हुए प्रधानमंत्री ने कहा, कई मौकों पर उन्होंने नेताओं और विभिन्न विचारधाराओं वाले लोगों के साथ काम किया है। प्रधानमंत्री ने कहा कि वह यह कभी नहीं भूल सकते कि जब वह दिल्ली आए, उन्हें मार्गदर्शन के लिए ‘प्रणब दा’ जैसी शख्सियत मिली। उन्होंने कहा कि राष्ट्रपति प्रणब मुखर्जी ने एक पिता की तरह उनका मार्गदर्शन किया। राष्ट्रपति ने उनसे कहा कि पर्याप्त विश्राम भी करें और अपनी सेहत का ध्यान रखें।
प्रधानमंत्री उज्ज्वला योजना के लाभार्थियों की संख्या 2 करोड़ पार करने पर पीएम ने खुशी व्यक्त की

प्रधानमंत्री श्री नरेंद्र मोदी ने एक साल के भीतर प्रधानमंत्री उज्ज्वला योजना के लाभार्थियों की संख्या दो करोड़ को पार करने पर प्रसन्नता व्यक्त की है। प्रधानमंत्री ने कहा, ”बहुत खुशी और गर्व की बात है कि एक वर्ष के भीतर प्रधानमंत्री उज्ज्वला योजना के लाभार्थियों की संख्या दो करोड़ को पार कर गई है।” गरीब महिलाओं के जीवन में गुणात्मक बदलाव की प्रतिबद्धता के साथ उज्जवला योजना की शुरुआत की गई थी। प्रधानमंत्री ने कहा, ‘मैं उज्जवला योजना के सभी लाभार्थियों और इस योजना को कामयाब बनाने के लिए रात-दिन निरंतर काम करने वालों को बधाई देता हूं।’
प्रधानमंत्री ने सिक्किम, अरुणाचल प्रदेश और त्रिपुरा में एकीकृत कमान और नियंत्रण केंद्रों की आधारशिला रखी

प्रधानमंत्री श्री नरेन्‍द्र मोदी ने आज नई दिल्ली में वीडियो कॉन्फ्रेंस के जरिए पूर्वोत्तर के पांच स्मार्ट शहरों में एकीकृत कमान और नियंत्रण केंद्रों की आधारशिला रखी। प्रधानमंत्री ने डिजिटल तरीके से सिक्किम के नामची और गंगटोक, अरुणाचल प्रदेश के ईटानगर और पासीघाट तथा त्रिपुरा के अगरतला में कमान और नियंत्रण केंद्रों की पट्टिका का अनावरण किया।
प्रधानमंत्री ने पंजाब में 1965 के युद्ध स्मारकों का दौरा किया, दिवाली सेना के अफसरों और जवानों के साथ मनाई

प्रधानमंत्री श्री नरेन्द्र मोदी ने 1965 के युद्ध में भारतीय सेना की कुछ शानदार सफलताओं को याद करने के लिए आज पंजाब के तीन युद्ध स्मारकों का दौरा किया। प्रधानमंत्री ने डोगराई और बरकी युद्ध स्मारकों का दौरा किया। 1965 में डोगराई और बरकी में भारतीय सेना ने निर्णायक जीत हासिल की थी। प्रधानमंत्री ने असाल उत्तर का भी दौरा किया, जहां उस समय की सबसे बड़ी टैंक लड़ाइयों में से एक हुई थी। असाल उत्तर की लड़ाई को वीर अब्दुल हमीद के युद्ध कारनामों के लिए भी याद किया जाता है। उन्हें युद्ध में असाधारण शौर्य प्रदर्शन के लिए मरणोपरांत परमवीर चक्र प्रदान किया गया था। प्रधानमंत्री ने अब्दुल हमीद के युद्ध स्मारक पर पुष्प अर्पित कर उन्हें श्रद्धांजलि दी। प्रधानमंत्री ने डोगराई, बरकी युद्ध स्मारकों और हलवारा एयरफोर्स स्टेशन पर भारतीय सेना और वायुसेना के अफसरों और जवानों को बधाई दी तथा उनसे बातचीत की। प्रधानमंत्री ने कहा कि हर कोई अपने परिवार के साथ दिवाली मनाना चाहता है। इसलिए जिस तरह पिछले साल उन्होंने सियाचिन का दौरा किया उसी तरह इस बार उन्होंने दिवाली भारतीय वायुसेना के अफसरों और जवानों के साथ मनाने का फैसला किया। उन्होंने कहा कि चूंकि इस साल 1965 के युद्ध की 50वीं वर्षगांठ है इसलिए उन्होंने उन स्थानों का दौरा करने का फैसला किया, जहां भारतीय वायुसेना के बहादुर सैनिकों ने अपना खून बहाया था और युद्ध के दौरान सर्वोच्च बलिदान दिया था। प्रधानमंत्री ने कहा कि लंबे समय से अटका पड़ा वन-रैंक, वन पेंशन मुद्दा सुलझ गया है। सरकार ने वन-रैंक, वन पेंशन लागू करने की अनुमति दे दी है।
प्रधानमंत्री बाबासाहेब भीमराव अम्बेडकर विश्वविद्यालय के छठे दीक्षांत समारोह में शामिल हुए

प्रधानमंत्री श्री नरेन्द्र मोदी आज लखनऊ में बाबासाहेब भीमराव अम्बेडकर विश्वविद्यालय के छठे दीक्षांत समारोह में शामिल हुए। इस अवसर पर प्रधानमंत्री ने कहा कि एक तरफ उन्हें इस बात का हर्ष है कि 21वीं सदी में भारत युवा ऊर्जा से ओतप्रोत राष्ट्र के रूप में तेजी से उभर रहा है, जिसके सपने युवा हैं। उन्होंने कहा कि भारत के युवा ही उसकी शक्ति का स्रोत हैं। दूसरी तरफ, प्रधानमंत्री ने हैदराबाद में एक छात्र द्वारा हाल में आत्महत्या करने की घटना का उल्लेख करते हुए कहा कि वे समझ सकते हैं कि उसके परिवार पर क्या बीती होगी। उन्होंने कहा कि इसकी वजह जो भी रही हो, मां भारती ने अपना एक लाल खो दिया। प्रधानमंत्री ने कहा कि उनकी सरकार बाबासाहेब अम्बेडकर के दिखाए मार्ग पर चलती रहेगी और ऐसा वातावरण बनाने का काम करती रहेगी जहां हर समस्या का हल हो सके। प्रधानमंत्री ने डॉ. अम्बेडकर के आर्थिक विजन का उल्लेख करते हुए कहा कि उनकी सरकार प्रयास कर रही है कि देश के युवा रोजगार देने वाले बनें, न कि रोजगार लेने वाले। प्रधानमंत्री ने कहा कि डॉ. अम्बेडकर ने शिक्षा को अत्यंत महत्वपूर्ण बताया था और उन्होंने तमाम अड़चनों के बावजूद शिक्षा हासिल की। उन्होंने कहा कि डॉ. अम्बेडकर ने भारत लौटने का फैसला किया और उन्होंने समाज के वंचित वर्गों के कल्याण के लिए अपना पूरा जीवन लगा दिया। उन्होंने युवाओं से आग्रह किया कि वे डॉ. अम्बेडकर के उदाहरण का अनुसरण करें और वंचित तथा गरीब लोगों की सेवा करने का प्रयास करें। प्रधानमंत्री ने विश्वविद्यालय में एक सुविधा सम्पन्न छात्र गतिविधि केन्द्र का शिलान्यास किया।
प्रधानमंत्री श्री नरेन्द्र मोदी ने जी-7 शिखर सम्मेलन से इतर इंडोनेशिया के राष्ट्रपति के साथ बैठक की

प्रधानमंत्री श्री नरेन्द्र मोदी ने 27 जून 2022 को जर्मनी के श्लॉस एल्मौ में जी7 शिखर सम्मेलन से इतर इंडोनेशिया के राष्ट्रपति महामहिम श्री जोको विडोडो से भेंट की। प्रधानमंत्री श्री मोदी ने इंडोनेशिया की मौजूदा जी-20 अध्यक्षता पर राष्ट्रपति विडोडो को बधाई दी। इस दौरान भारत की आगामी जी-20 अध्यक्षता पर भी चर्चाएं हुईं। इन दोनों राजनेताओं ने आपसी हित के वैश्विक और क्षेत्रीय मुद्दों पर भी विचारों का आदान-प्रदान किया।